Brocka, Július, poslanec NR SR (2014-10-15):
Ďakujem pekne. Vážená pani podpredsedníčka, vážený pán minister, dámy a páni, kým v predchádzajúcom bode, ktorý predkladá minister Richter, sa plénum venovalo problému, ktorý z väčšej časti je dôsledkom toho, ako SMER sa postavil k pracovnoprávnej legislatíve, k Zákonníku práce, niektorí kolegovia to nazvali, že pokúša sa riešiť problém, ktorý sám spôsobil a dá sa s týmto tvrdením súhlasiť. Teraz ideme rokovať o bodoch, o programe, alebo teda o tom tzv. sociálnom balíčku piatich návrhoch zákonov, ktoré štyri z nich chcú riešiť problém vysokej nezamestnanosti. Za toto nenesie pán minister zodpovednosť, to je dlhodobý problém. Teda to, že je taká veľká a teda nenesie len on. Je istý podiel, samozrejme, aj na ňom, ale netrúfam si to teraz tak zosobňovať, len to už sú teraz návrhy, ku ktorým, by som povedal, pristupuje pán minister tak, že už využíva aj podnety z opozície. To znamená, že to, čo tu celé mesiace a celý čas opoziční poslanci vo svojich návrhoch navrhujú a bolo to zamietané, tak teraz to nachádzame vo vládnych predlohách, a to je dobré. Ale keďže, aby som nič nevynechal, tak pôjdem pekne po poriadku, lebo o týchto návrhoch sme vlastne už mali rokovať na predchádzajúcej schôdzi. Hovorím, preto mali, lebo sme v podstate nerokovali. To, čo tu bolo minulý mesiac v súvislosti s týmito návrhmi zákonov, tak neviem, či sa dá nazvať, že rokovanie o návrhoch zákonov, keď pán minister využil chvíľkovú neprítomnosť opozície, nebolo to ani 15 minút a kým sme sa stihli vrátiť z tlačovej konferencie, ktorá bola v týchto priestoroch, tak zrazu bolo po všetkých návrhoch zákonov, teda bolo, akože ste ich stihli formálne vybaviť a pritom nevystúpil jeden z poslancov SMER-u v rozprave. A pritom veď mohli ste pána ministra aspoň pochváliť, lebo ja som sa to chystal urobiť, konkrétne pri tomto návrhu zákona a nemohol som to urobiť. To, čo ste vy urobili, tak ste, alebo ako ste, pri čom ste asistovali a teda aj pán minister, tak to je na zápis do Guinnessovej knihy rekordov, lebo za 12 minút stihnúť päť zákonov, naozaj, aj rozpravu k nim, aj predniesť návrhy, odôvodniť, aj spravodajské správy, no to sa tak ľahko niekomu nepodarí prekonať to, čo urobil minulý mesiac pán minister. A vy ste mu pri tom, poslanci SMER-u, asistovali. Určite to bolo možno z vášho pohľadu účelné, že ste takto sa vyhli diskusii, ale naozaj, no veď, teraz je mi už ťažko chváliť pána ministra, pretože dnes je to zase v úplne inej polohe. To bolo vtedy v situácii, keď predseda parlamentu chcel opozičným poslancom zatvoriť ústa, aby sme o niektorých veciach nediskutovali. Veď dobre, tak keď ste nechceli diskutovať o veciach, ktoré vás hnevajú, dráždia tých kandidátov na primátorov a starostov a chceli sa tomu vyhnúť, tak ste mohli diskutovať o týchto veciach, ako je napríklad možné, ako vy navrhujete znižovať vysokú nezamestnanosť na Slovensku, a to sa vám, to sa vám teda, nieže nepodarilo, teda ani jedno, ani druhé, ani tá diskusia o tom, ako to chcete robiť, ako ju chcete znižovať a potom aj ten fakt, že sa vám nedarí znižovať nezamestnanosť na Slovensku. A aj keď to tak na prvý pohľad môže zo štatistík vyzerať, tak to tak nie je, lebo tie štatistiky o nezamestnanosti, to je, to je hotové kamuflovanie štatistík. Takým spôsobom ju môžete aj na nulu, keď budete takto pokračovať, znižovať, že budete vyraďovať z evidencie tých, ktorí tam podľa vás nepatria, tak ako to teda ste urobili zmenou metodiky výpočtu nezamestnanosti na Slovensku a potom vám môžu vychádzať čísla o nižšej nezamestnanosti. A ak chcete, aby som to potvrdil aj tými číslami, tak len uvediem a budem porovnávať údaje júl tohto roka a júl roku 2011, to znamená údaje za tri roky dozadu. Ak by ste nezmenili metodiku výpočtu, tak nezamestnanosť v júli 2011 bola 13,15 % a tento rok v júli, o tri roky, pri tej istej metodike by bola 13,3; 13,3 je viac ako 13,15. No to, že je menej, že vykazujete menej, tak to je preto, že napríklad v júli ste vyradili, alebo teda úrady práce podľa zmenenej metodiky vyradili 16 698 evidovaných nezamestnaných ľudí, ktorí vykonávajú menšie obecné služby a dobrovoľnícku prácu. Pritom tí ľudia nemajú žiadnu skutočnú prekážku nastúpiť do práce. A takouto fintou napríklad je nezamestnanosť nižšia a pritom tí ľudia nemajú prácu, sú nezamestnaní. Ja si myslím, že títo patria do evidencie úradov práce. No, a teda to je fakt a to treba povedať, že v boji s nezamestnanosťou sa vám nedarí. Nedarí a možno to je dôvod, prečo už v tejto chvíli sú vám dobré aj návrhy z opozície. Lebo to, čo je obsahom tohto návrhu, o čom teraz rokujeme, tak to je ten princíp medzitrhu práce, ktorý sa opozícia pokúšala vám navrhnúť a posunúť už niekoľko razy. A vy, poslanci SMER-u, ste za ten návrh vtedy nehlasovali. Teda ten princíp medzitrhu práce, že dlhodobo nezamestnaným ľuďom, ktorí sú bez práce, dlhodobo nezamestnaní, aby sme zvýšili atraktívnosť prijatia zamestnania aj za minimálnu mzdu, tak aby nestratili dovtedy dávku v hmotnej núdzi, ktorú dostávali, lebo rozdiel medzi, v mnohých prípadoch medzi dávkou v hmotnej núdzi a príjmom zo zamestnania z tej minimálnej mzdy bol mnoho razy minimálny, alebo to bolo skoro to isté. Čiže týmto spôsobom, týmto spôsobom ja sa, ja teda verím, že to pre mnohých zrazu bude atraktívne ísť do práce aj za minimálnu mzdu. Čiže dostávať rok alebo šesť mesiacov, či 126 alebo teda po tých šiestich mesiacoch 63, keď zaokrúhľujeme na eurá, tak je to, je to zmena k lepšiemu. Ak niekto bude kritizovať, že to neznamená trvalé pracovné miesta, že keď sa vyčerpajú tie prostriedky, tak sa tí ľudia vrátia späť do tej situácie, v akej sú teraz, beriem, ale jednoducho dnes sme v situácii, že treba využiť všetky rozumné návrhy a možnosti, ktoré vedú k tomu, že ľudia sa, najmä tí, ktorí žijú viac zo sociálneho systému, aby sa viac usilovali aj vlastným pričinením alebo mali väčší záujem dostať sa na trh práce. Pozrite, čiže toto oceňujem a možno by som chcel apelovať viac na kolegov zo SMER-u, že by sa mali viac inšpirovať tými návrhmi opozície, ako prehadzovať ich, že nebudú alebo na ďalšiu schôdzu, to škodíte sami sebe. Možnože, ak teda to, ich študujete a potom budú v tých vládnych predlohách, tak prosím, no. Korektné by bolo, keby ste to aspoň priznali, lebo bude to aj v tom ďalšom návrhu. Aj to odpustenie odvodov pri brigádnickej práci študentov, že jednoducho 200 eur príjem, nebudú povinní platiť poistné odvody, to tiež je nápad z opozície. Veď tu kolegyňa sedí alebo jeden kolega nesedí, no proste to sú návrhy, ktoré sa vám určite hodia, aj mnohým tým, ktorých sa to konkrétne týka a v podstate vás to nič nestojí, len dobrú vôľu. Inšpirovať sa našimi návrhmi, prihrejem si svoju polievočku. Aj ten jeden plat stačí. Ja sa teším, že budeme tu o tom rokovať a že teda musel premiér zasiahnuť, aby ste zmenili názor, a že aj tí, čo boli zásadne proti, dneska sú toho protagonisti, no. Ja vám budem navrhovať aj vylepšenia isté, lebo no, veď ten čas beží naozaj veľmi rýchlo a každý deň je mnoho razy dňom nevyužitej príležitosti. Čiže my nie sme opoziční poslanci tí, čo chcú škodiť, čo chcú, ako si myslí pán predseda parlamentu, že zdržovať alebo odvádzať pozornosť, alebo hádzať polená pod nohy. Vôbec nie. Však toto sú tie návrhy, ktorými podávame pomocnú ruku, ako nezamestnanosť na Slovensku môže byť menšia. Bolo by slušnejšie, keby ste minimálne prejavili nieže vďačnosť, ale keby ste sa správali ku nám tak, by som povedal, prirodzene, to, čo je slušné. A súvisí to s pánom ministrom Richterom. Ak nám pán predseda parlamentu odkazuje, že o vyslovovaní nedôvery budeme, ministrovi Richterovi, diskutovať v noci, no ja mu odkazujem, pán predseda parlamentu, o tomto diskutovať v noci ja nebudem. A urobím všetko preto, aby sme to robili v normálnych, by som povedal, podmienkach. A ak vy prejavíte dobrú vôľu, tak to môže byť v rámci toho času, ktorý ste vyčlenili na rokovanie októbrovej schôdze. A keď tá dobrá vôľa nebude, no tak to bude v novembri a bude to v čase, že sa vám to nebude hodiť, lebo bude pred komunálnymi voľbami opäť. (Potlesk.) Čiže nie je to vyhrážanie sa, ale ja vám ponúkam naozaj návrh, že keď sa vy budete správať voči nám, k opozícii korektne, veď vy nie ste naši ani nadriadení, od predsedu počnúc aj vy, ostatní kolegovia. My sme rovnocenní partneri, len vy máte teraz tú nevýhodu, že musíte, nevýhodu, možno sa to dá povedať, však niekto by povedal, výhodu, že spravovať túto krajinu, ale to je zodpovednosť a my vám pritom nechceme škodiť, my vám chceme pomáhať, lebo naozaj, veď ja predpokladám, že nikto z tejto krajiny, kto tu sedí v tomto pléne, že nechce odtiaľto zdúchnuť, ako tí, čo nakradli, no. Ale nenúťte opozíciu do správania, ktoré tu jednoducho by nemuselo byť pri troške dobrej vôle. Ak som odbočil, a že som hovoril aj na tému, o ktorej budeme inokedy diskutovať, teda odvolávanie ministra Richtera, tak hovorím to len preto, lebo som to považoval za dôležité odkázať nášmu predsedovi, tomu, čo organizuje náš program. A jednoducho opozíciu je možné, ak bude konštruktívne pristupovať k práci parlamentu, využiť aj vo svoj prospech. Toto som považoval za dôležité povedať pri tomto bode. Ďakujem za vašu pozornosť.